Papersnake/gushiwen huggingface dataset:
山中咏橘长咏
陈舜俞（宋代）

包橘古云美，扬州地所宜。
名存夏后贡，颂见楚人辞。
云梦分膏沃，璇星散陆离。
洞庭仙壤接，震泽水烟被。
柚酢徒然早，柑黄岂厌迟。
封君千户等，老囿万奴随。
秀萼瑶琼缀，青阴幄幕垂。
朱衣霜傅采，素里露含滋。
弱斡金丸重，繁条火齐累。
瓜生先作瓣，蚕老不成丝。
爽味钟寒律，殷姿照夕曦。
清香掩兰杜，真液贱楂梨。
拣选收藏日，辛勤种接时。
壤须来处美，移怕树同知。
朱绿争珍旨，荆湘辩等差。
蹊深比桃静，岁晚与松期。
坛甃龟鼋石，园裁枳棘篱。
讨虫烦钻凿，科冗付蒸炊。
穿井防天旱，禳瘟甚岁饥。
向阳删密叶，伐木树低枝。
有义曾分客，无偷不禁儿。
{片毛}嫌连雨长，老要劲风吹。
满把留长蔕，盈箱藉短茨。
入仓宁愧稻，出汗仅同医。
雅俗传珍惜，深林或弃遗。
稍收先落子，争晒已残皮。
趁市商船急，充庭使驿驰。
公筵荐魁磊，内合送瑰奇。
寄远曾非选，熏藏品最卑。
善生唯计亩，视价旋论赀。
薄探酬来赏，精尝侑举卮。
他年修果谱，应载野人诗。
送僧之天台
谢翱（宋代）

石桥南北路，师到动经旬。尊者定中影，凡人回去身。

戴经支锡重，作礼纳巾频。杯海归何日，长眉问四邻。
卫州通判赵中舍
梅尧臣（宋代）

我久在河内，颇知卫风俗。
沙田多种稻，野饭殊脱粟。
况闻别乘至，伫望大河曲。
饮罢何以赠，柔条路傍绿。
菩萨蛮·凤凰相对盘金缕
温庭筠（唐代）

凤凰相对盘金缕，牡丹一夜经微雨。明镜照新妆，鬓轻双脸长。
画楼相望久，栏外垂丝柳。音信不归来，社前双燕回。
忆同社诸子
华毓荣（清代）

章水晴霞迥，西山暮雨收。无边原上草，都是客中愁。

系艇风花岸，悬灯雪月楼。匆匆一为别，啼鴂满芳洲。
贤者之孝二百四十首·灵辄
林同（宋代）

翳桑一饿者，念念母之存。
赖有赵宣子，能为别具飧。
我思古人
陈深（宋代）

翳古人谖寥寥兮，夫何思谖弗谖，
蹇余生谖独后兮，曾不得与谖周旋。
旷斯世而勿见兮，故增唏而永叹。
抚遗籍而玄览兮，幸所闻谖可尊。
彼丹心谖耿著兮，谅虽亡而实存。
苟逆风而遐契兮，尚何有于古今。
览元化兮无穷，感徂景兮如驶。
余发兮种种，余怀兮亩亩。
驷黄虬兮遐征，仰超然谖高轨。
猗圣言兮如天，至道兮如海。
超鸿濛兮何极，窥浩茫兮无涘。
孰导余以正适兮，遵坦涂而容才。
惟谅友谖昭昭，庶订余谖懒愦。
鸣呼噫噫，古人谖兮，
惠我无疆。忽不见兮心谖伤，
余谖思兮心谖伤，余谖思兮曷云其忘。
往者不可及，来者犹可望。
非天人君谖相和兮，谁逍遥以徜徉。
客许惠木犀而花殊未开三绝 其三
周紫芝（宋代）

旧日江南路，霜裘晓树间。无香供晏坐，有梦到秋山。
过南安道中 其一
陈元晋（宋代）

暑涂明发正愁予，伫立风檐气不苏。拟戴星行方叱驭，谁驱雨至忽随车。

岂怜行道暍欲死，直恐良苗涸且枯。早觉南来盐米贱，趁墟归去总欢呼。
家园夜月
张侃（宋代）

荒畦多古木，月送影婆娑。须信閒中好，翻嫌尘事多。

檐低排远岫，堂近俯清波。夜静频来往，渔樵互奏歌。
留守参政大资范公余同年进士往岁帅桂林题刻最多四方传之暇日尝与同寮遍观因即公所名壶天观题数语
戴复古（宋代）

宣政喜边功，隆兑筑州县。程公自名岩，刻石记所建。

得既不偿费，中兴弃不缮。诞谩磨崖辞，当日妄誇衒。

英英石湖仙，改作壶天观。壁间三大字，庄重如峨弁。

诗文鸾鹤音，笔势龙蛇变。登高瞰洞户，漓水澄如练。

胜概耸灵台，遐观起三叹。玲珑二十四，妙墨镌题遍。

我来为拂尘，端若侍颜面。邦人颂遗爱，寿骨癯且健。

今坐玉麟堂，安得使之见。
同子瞻次过远重字韵
苏辙（宋代）

孟子自夸心不动，未试永嘉铁轮重。
弟兄六十老病余，万里同遭海隅送。
长披羊裘类严子，罢食猪肝同闵仲。
大男留处事田亩，幼子随行躬釜瓮。
低眉语笑接邻父，弹指吁嗟到蛮洞。
茅茨一日敢忘葺，桑柘十年须勉种。
来时邂逅得相携，归去逡巡应复从。
莫惊忧患尔来同，久知出处平生共。
虽令子孙治家学，休炫文章供世用。
颍川筑室久未成，夜来忽作西湖梦。
送通州葛秀才赴举
欧大任（明代）

铜鞮葛公子，逢掖鲁诸生。淮海推能赋，江津返独行。

剑鸣秋气早，马跃暮云平。看尔持双璧，秦人待客卿。
戏题诗藁
戴复古（宋代）

冷澹篇章遇赏难，杜陵清瘦孟郊寒。
黄金作纸珠排字，未必时人不喜看。
诗一首
王禹称（宋代）

一路翠烟垂柳驿，满川红雨落花村。云随钓艇归渔浦，潮送沙鸥入店门。
登云门诸山
宗臣（明代）

山头月白云英英，千峰倒插千江明。
手把芙蓉步石壁，苍翠乱射猿鸟惊。
谁其云外吹紫笙，欲来不来空复情。
天风吹我佩萧飒，恍疑身在昆仑行。
题怀素台
徐照（宋代）

昔时怀素屋，临郭少埃气。
草没栽蕉地，云藏瘞笔坟。
年深碑不坏，名重世间闻。
钗服吾能识，犹如已见吾。
路西田舍示虞孙小诗二十四首 其十九
李之仪（宋代）

荷钱贴水蚕如蚁，稻似针芒葚未丹。牛角叩残歌转急，请看平地有波澜。
子羽金陵寄红桥诗（七首）
张红桥（明代）

騼歌声断玉人遥，孤馆寒灯伴寂寥。
我有相思千点泪，夜深和雨滴红桥。
至浦城界闻武林失火而还
陈藻（宋代）

几年要入武林游，今日中涂却罢休。
剩得纪行诗数首，前途有便是良谋。
清平乐 寿王楚山
程文海（元代）

楚山清晓。借问春多少。松菊深深香缥缈。萱朵兰芽交照。丹霞洞口红泉。从来惯醉飞仙。不是称觞独后，后天长似先天。
寄赠河中表兄李渎
魏野（宋代）

早年声誉压群公，耻与浮华鬭竞同。
似我枉教縻好爵，如君方信是冥鸿。
轩车少见权门下，图籍多于秘阁中。
岂独圣朝无贺监，退藏自怯达尧聪。
赋得清溪远流
弘历（清代）

一水带千涧，千峰罨一房。自然含动静，即此示真常。

源溯白云迥，流归碧海长。惟应学子在，不必问仙乡。
俞玉汝以诗编来因次卷首韵
张镃（宋代）

我生癖耽诗，极力参古意。
寥寥千百年，所取仅三四。
此言或是痴，的确有见地。
大雅既不作，少陵得深致。
楚骚久寂寞，太白重举似。
堂堂豫章伯，与世不妩媚。
峭峭后山老，深古复静丽。
第篇杂短章，末学敢睥睨。
傥非四公者，孰毕此能事。
俞君江南英，懒效决科计。
俗子造其庐，觅句独拥鼻。
雪风灞桥路，想见形梦寐。
贻我青云编，三读增畏愧。
未尝胶山林，亦复到城市。
石顽木鑽透，悟处定不二。
清风濯炎暑，使我破芜秽。
情悰猥能同，外此谁臭味。
请加精进心，道远乌足喟。
骎骎不停规，今古本无异。
诗来我知往，因以当交质。
挽介堂胡知郡
王义山（宋代）

忆昨云从东野时，天街携手话心知。
澹庵往矣谁其嗣，文定今心学者师。
德邵年高前辈行，山摧木坏哲人萎。
虎头城下艰难共，古道如公更有谁。
答刘西曹（时为京兆功曹）
韦应物（唐代）

公馆夜云寂，微凉群树秋。西曹得时彦，华月共淹留。

长啸举清觞，志气谁与俦。千龄事虽邈，俯念忽已周。

篇翰如云兴，京洛颇优游。诠文不独古，理妙即同流。

浅劣见推许，恐为识者尤。空惭文璧赠，日夕不能酬。
听韩使君美人歌
戴叔伦（唐代）

仙人此夜忽凌波，更唱瑶台一遍歌。

嫁与将军天上住，人间可得再相过。
潇湘八景 其五 渔村落照
释德洪（宋代）

目断青帘在水湄，临风漠漠映斜晖。渔郎笑傲芦花里，乘兴回家何处归。
官舍庭前古梅寻常开拶
徐集孙（宋代）

狰狞古怪虬龙枝，著花传舍宾岁晚。往往来来几番人，老大相期疑未谖。

顾我冷眼惯相看，嗅花嚼蕊当餐饭。横斜峭拔耐雪霜，肯媚阳和齐婉娩。

把酒邀月共说诗，疏影上衣成缱绻。朔风吹梦入家山，鼓舞倦矣客兮返。

谁谓花先常岁期，澈夜万葩玉一本。花应有心饯我行，吐芳非为冬日煖。

我亦逆知此花意，孤洁难与俗人混。似嫌托根富贵场，不若栖身山林稳。

惜乎花只不能言，一花一心诚恳恳。任它世间竞酣桃李春，花独与我结交岁寒远。
周元亮奉赦南还龚孝升有诗赠别旋起青州道次韵和寄 其二
邹式金（清代）

岂意开圜室，谁曾赐鉴湖。万花含笑日，喜气到菰庐。
和应之还邑道中见寄
梅尧臣（宋代）

向老思旧交，欲见恨无翅。
前时君来都，欣喜乃一至。
亦既勤我怀，酌酒去拘忌。
自从离洛阳，此会无三四。
谢尹最贤豪，已嗟存没异。
因酬马上篇，遂写相逢意。
致中惠瓜因成二绝句
刘子翚（宋代）

故人夙有瓜畦约，走送筠篮百里间。
翠{左无右瓦}琼罂才一握，极知风味胜黄斑。
次聪父见遗韵
张元干（宋代）

拙速还知胜巧迟，男儿功业要逢时。
不妨唾面辱高马，似有泥逢规病鸱。
老去尚堪苏子印，兴来须到习家池。
此心毕娶无余事，且向春江理钓丝。
姊妹行
林章（明代）

与姊别时啼，头比姊肩低。
几年不见姊，眉与姊夫齐。
春兰秋菊各芳泽，花蚤花迟总堪惜。
生憎一对似花人，恼杀十年花下客。
花时能几何，客恨不胜多。
翻作相思树，缠丝复绕萝。
鸳鸯宿海底，好梦落风波。
空有青衫泪，双弹向翠蛾。
寂寂杨花坞，迢迢桃叶渡。
长江南北头，总是相思路。
新人本非新，故人应是故。
只道相怜亲上亲，那识相思苦中苦。
忆故如望月，望圆复愁缺。
怜新若转弦，一转一缠绵。
缠绵复绻缱，见妹如姊面。
年年春风时，那作双飞燕。
姊应山上采蘼芜，妹莫尊前唱鹧鸪。
昨日书来无别话，为侬珍重大姨夫。
灵隐寺暮归
白珽（元代）

山色晓苍苍，山门下夕阳。
枬林飘槲叶，新月到禅床。
径出千峰秀，亭回一涧长。
淹留不可及，露湿薜衣裳。
中洲株柳
俞益谟（清代）

二水中分异旧时，河洲株柳少人知。
虬枝偃盖宜仙岛，碧干撑天入凤池。
古木有缘归净土，章台无分集寒鸱。
常随宝镫陪金勒，绝塞指挥万马嘶。
十月十日出都城二首 其二
邓文原（元代）

朝拥皋比夕短檠，病馀静息厌劳形。閒情只合营三径，便腹那能贮五经。

忝侍禁帏惭启沃，欲寻耆社觉凋零。归欤啸傲西湖上，时看晴云度翠屏。
奉命出守镇安岁杪出都便道归省途次纪恩感遇之作
赵翼（清代）

一出芦沟迹渐遥，当年从此上云霄。重来恰是回头路，欲去还同拗项桥。

敢以身微忘恋阙，或凭政最更登朝。露寒鳷鹊曾游地，回首巢痕故未消。
老将行（一作吟）
窦巩（唐代）

烽烟犹未尽，年鬓暗相催。轻敌心空在，弯弓手不开。

马依秋草病，柳傍故营摧。唯有酬恩客，时听说剑来。
留题方干处士旧居
范仲淹（宋代）

风雅先生旧隐存，子陵台下白云村。
唐朝三百年冠盖，谁聚诗书到远孙。
唐寅仲以李公麟瓦研见遗谢答
黎民表（明代）

一片陶泓质，曾经洗玉池。文章今日事，模范古人师。

雨濯金星出，苔侵玉箸欹。连城何用假，投赠比琼枝。
石波道中
梁以壮（明代）

已入偏隅岂易存，黄芩曾建一军屯。西秦失鹿人初猎，南楚无萍虎又蹲。

远望孤城寒夕照，久知高阙落苔痕。乌江亦有重瞳泪，飞入桃花逐水浑。
答曾伯玉借长编二首
黄榦（宋代）

祥麟踣鲁郊，孔袂何涟涟。
伤哉经济心，付与文字传。
马公述孔志，托意为编年。
是非一以判，纤悉不复捐。
闻君卧丘壑，茧手磨丹铅。
愿言得其解，努力希圣贤。
绍兴以后时享二十五首
真宗（宋代）

于穆文献，自天发祥。
笔基明命，锡义无疆。
子孙千亿，宗社灵长。
神之格思，如在洋洋。
池上乘阴
方献夫（明代）

大树扶摇数十寻，常于午坐藉繁阴。自从悟得观鱼趣，无复丝毫弄钓心。
寄周景瑜
韩淲（宋代）

春山风物美，秋半复如何。岩桂香仍发，芙蓉花更多。

绩文应委曲，猎德且婆娑。閒僻离群久，新凉入短歌。
金缕曲 汉沙南侯获碑，六行本
吴湖帆（清代）

雪岭崎岖路。访天山、摩厓峭壁，蒙茸何处。不似青红岣嵝迹，谩说荒唐神禹。

有惟汉、永和堪据。侯获沙南君父字，蚀苍苔、椎画鱼虫镂。

重细认，尚清楚。

将军文采翩风度。在三千、里外寄语，京华同赋。

七札司农殷勤意，不惮商量辞苦。诧无二、齐东陶父。

足拓六行希世宝，费周详、铅椠双钩著。真本对，忆攀古。
后天易吟三十首
方回（元代）

易名缘变易，周义取周流。
出震始终艮，当于此处求。
过太液桥
陶益（明代）

太液双桥铺碧波，仙坛黄盖结红罗。堆云倒影湖中见，积翠流光雨后多。

日照紫垣花色艳，风生青琐鸟声和。九衢瑞气瞻依近，恍惚惊如梦里过。
十日不至湖上
周紫芝（宋代）

我始跨匹马，蹭蹬来东吴。东吴亦何有，政复为西湖。

西湖如静女，婉然真彼姝。湘娥结烟鬟，水镜涵空虚。

晴光固不恶，雨态亦自殊。窈窕一僧窗，烟云媚朝晡。

上下数白鸟，飞翻与人娱。只今雨鸣叶，便作破跳珠。

寒窗挂薜萝，身疑在菰蒲。咫尺不得往，况乃千里馀。

始来梅欲花，旋复春去徂。幸兹得少留，驻我西征车。

尚可具小舟，红妆醉芙蕖。
送曾苍岩座师出都门 其二
韩上桂（明代）

不敢伤流俗，其如偃卧何。浮云天外绝，飞鸟目中过。

宅剩扬雄草，门张翟氏罗。犹存恋阙意，忍作五噫歌。
同僚和诗复用前韵
王十朋（宋代）

扫地焚香待客来，煎泉瀹茗漉官醅。相公溪近何曾汲，白帝城寒正可杯。

江上诗成风叶落，阁中兴动雪梅开。嘉宾饮散铃斋静，月照虚窗有影陪。
晴日登盍簪楼用海屿韵纪兴 其五
霍与瑕（明代）

十尺楼阑三尺台，碧山绿水自周回。百年老树春仍媚，半亩方塘天亦开。

漫倚南山歌白石，谁从东海问蓬莱。安期一去无回首，且把新醪满瓦杯。
试院看月呈子骏明叔
孔武仲（宋代）

禁城遥想催银箭，灯火相望人语断。
门外流尘任自高，中秋好月来相伴。
依楼委砌冰皎洁，射隙侵棂雪凌乱。
同僚二公迹见亲，相应顾影为三人。
吟咏清景临佳树，骨爽襟寒不能去。
颇疑宵梦到蟾宫，欲把秋毫分玉兔。
中山美酒生微波，银瓶快泻金叵罗，
相邀一醉君如何。
渔家傲
欧阳修（宋代）

四月园林春去后。深深密幄阴初茂。折得花枝犹在手。香满袖。叶间梅子青如豆。

风雨时时添气候。成行新笋霜筠厚。题就送春诗几首。聊对酒。樱桃色照银盘溜。
行住坐卧三十二颂
释印肃（宋代）

直截无根树子铺，超凡越圣大心粗。
忘躯为法方如此，担板真如大丈夫。
重九 其一
元净（宋代）

旧日重阳节，唯寻面米春。忽经时到眼，但觉老随人。

白发虽多难，黄华不厌贫。登高本无意，踪迹愧红尘。
予夏中卧病起已见落叶因取渊明诗门庭多落叶慨然知已秋赋十章遣兴 其八
李彭（宋代）

结交何用早，士贵心相知。苟合殊真味，咄咄成乖离。
绮寮怨
龚自珍（清代）

一榻茶烟午寂，落花天易阴。何人向、花外吹箫，惹清梦、飞出幽人。

江东俊游今倦，被怨曲、拨起情怎禁。种闲愁，容易生苗，怕红豆，绿芜春又深。

人去休操断琴。他生何许，此生有约难寻。烟锁登临。

门巷昼沉沉。天涯美人憔悴，云水外，定伤心。伤心怕吟。

要消遣除听、千偈音。
史天休中散挽词
黄庭坚（宋代）

光禄九男君独秀，赋名几与景仁班。
淹留州县看恬默，出入风波笑险艰。
遗爱蜀中三郡有，退身林下十年闲。
山川英气消磨尽，昨日华堂作土山。
满江红·元帅筹边
吴泳（宋代）

元帅筹边，谁肯办、向前一著。大丞相、孙儿挺伟，素闲兵略。杨柳依依烟在眼，檀车嘽嘽春浮脚。更何妨、二十五长亭，横冰槊。登剑栈，怀关洛。机易去，愁难割。岂而今全是，从前都错。鹿走未知真局面，兽穷渐近空篱落。早经营、勋业复归来，江头酌。
相和歌辞 北上行
李白（唐代）

北上何所苦，北上缘太行。磴道盘且峻，巉岩凌穹苍。

马足蹶侧盘，车轮摧高冈。沙尘接幽州，烽火连朔方。

杀气毒剑戟，严风裂衣裳。奔鲸夹黄河，凿齿屯洛阳。

前行无归日，返顾思旧乡。惨戚冰雪里，悲号绝中肠。

尺布不掩体，皮肤剧枯桑。汲水涧谷阻，采薪陇坂长。

猛虎又掉尾，磨牙皓秋霜。草木不可餐，饥饮零露浆。

叹此北上苦，停骖为之伤。何日王道平？开颜睹天光。
题吴熙仲云萍录
戴复古（宋代）

家在蓬莱海上居，出身履历一时无。
姓名羞上云萍录，本是烟波一钓徒。
湘岸移木芙蓉植龙兴精舍
柳宗元（唐代）

有美不自蔽，安能守孤根。
盈盈湘西岸，秋至风霜繁。
丽影别寒水，浓芳委前轩。
芰荷谅难杂，反此生高原。
游莫愁湖登胜棋楼
王季珠（清代）

僧饭撞钟向午开，院门容我蹈苍苔。两行杨柳牵裙住，十里荷花媚眼来。

楼额涂金名相业，湖波绉碧美人才。石头城外秋如画，说甚干戈几劫灰。
望思台
罗隐（唐代）

芳草台边魂不归，野烟乔木弄残晖。

可怜高祖清平业，留与闲人作是非。
酬子明冬后出思正夏中
黄裳（宋代）

大学閒官闭门坐，渍墨磨丹满文藁。霜风门外潮头过，马首长须欲吹倒。

双眸厌为尘沙昏，出外遽止从予好。不复见君今几时，相忆还惊岁华老。

恨得新诗何太晚，瓜李为期閒梦断。馀酒喜见忘机翁，声色尝与心相同。

小沼荷花未云昨，君来且负炉中红。东邻交友亦爱客，烹鲜盘馔工于侬。

青蜗乌贼欠此可，蟹蛤已有吴间风。劳生多故岂足念，莫不有分劳冲冲。

有钱取醉亦足矣，满腹以外吾何容。漫漫雪意稍含蓄，瑶池将见涵春空。

两骑翩翩踏琼玖，州北主人相望久。解颜一笑如君难，区区论报非吾友。
点绛唇 初冬
韩奕（元代）

午梦初回，半窗影转斜阳树。起看梅蕊。向暖曾开未。一霎清寒，卷地西风起。无人至。把门儿闭。自了闲文字。
嘉熙元日
施枢（宋代）

先春一日纪正元，熙号初更气候暄。
万象光随黄道毂，千官班凑紫宸门。
梅迎霁色来窗底，柳挽和风到水根。
但原时平年事好，升湛有命不须论。
因道友说陈抟打睡警之
释印肃（宋代）

日当午，有巴鼻，莫似这汉打瞌睡。精魄沉滞识神牵，堕入三途难出离。

我这里，不如是，眼若不睡诸梦除。端然静坐没牵缠，纵横自在无萦系。

学道人，生惭愧，普庵万劫眼不闭。鼻孔连天叫大哥，海纳细流通大意。

劝君修，休退志，坐断乾坤无别义。一条脊骨鍊纯刚，撑天拄地更无二。

这光明，全体是，充满山河崇富贵。明月堂堂皎碧天，绝待灵明撒手去。

一事无心了便休，祖门一句普天取。离相非空无别是，无声之乐响啾啾。
月砚屏
项安世（宋代）

云从林末起，水绕山根发。
古道无行人，疏星伴明月。
不知几千年，宝画閟岩穴。
郁盘不可耐，飞人苍崖骨。
春霆震阴洞，釜首快一划。
铿然堕人间，世世瑞文籍。
自从欧公来，百载今又获。
当时砚屏歌，谪仙倾坐客。
前人傥可验，此美未易测。
吾叔旧不痴，根蒂厚所殖。
定为子孙庆，可但几案饰。
恨无大苏手，对之有惭色。
摸鱼儿
吴藻（清代）

忒分明，水西云北，卧游历历能道。高情已逐沧浪去，画省炉香犹袅。

歌复啸。趁万顷烟波，一叶扁舟棹。红尘扰扰。算身在鸾坡，心盟鸥渚，名宦几人到。

拿音袖，亲见前贤古貌。同乡同梦同调。书裙泼墨华亭笔，替写九峰三泖。

归去好。说老我江乡，鲈脍秋风饱。掉头一笑。看脱却朝衫，携将粉本，打幅遂初稿。
新晴野望
王维（唐代）

新晴原野旷，极目无氛垢。
郭门临渡头，村树连溪口。
白水明田外，碧峰出山后。
农月无闲人，倾家事南亩。
白云山见五色雀
李昴英（宋代）

罗浮禽五色，创见此山椒。
锦羽嬉同坠，铁冠迁最乔。
疑随仙双过，喜趁白云招。
贵客非关我，劳渠千里遥。
陪越中使院诸公镜波馆饯明台裴郑二使君
许浑（唐代）

倾幕来华馆，淹留二使君。舞移清夜月，歌断碧空云。

海郡楼台接，江船剑戟分。明时自骞翥，无复叹离群。
绍兴府学斋宿
袁说友（宋代）

从容黉舍日西流，浅饮犹看夜气浮。
小款话时殊淡薄，细论文处转清幽。
诸公学业方知锐，一战功名要早收。
我了斋祠便归赋，故园已作梦中游。
念奴娇（九日）
袁去华（宋代）

一番雨过一番凉，秋入苍崖青壁。昼日多阴，还又是、重九飘零江国。瘦水鳞鳞，长烟袅袅，枫叶千林赤。南山入望，为谁依旧佳色。

随分绿酒黄花，联镳飞盖，总龙山豪客。人世高歌狂笑外，扰扰于身何得。短发萧萧，风吹乌帽，醉里从＿侧。明年虽健，未知何处相忆。
舟行杂诗
吴象弼（清代）

风便喜鸣榔，客心殊渺茫。天随波远近，人与水低昂。

极浦回鱼觜，寒镫没蟹庄。鞋山相望处，终日对彭郎。
星岩二十景 其七 星亭拥翠
梁景先（明代）

天开图画好溪山，星聚亭依水石间。锦绣丛中堆翡翠，白云深处听潺湲。
清明
陆文圭（元代）

花开花落总无情，赢得诗人百感生。今日东阑看梨雪，坡仙去后几清明。
与嵩禅人
释正觉（宋代）

乌石岭头相见，长生路上常逢。
正是游山时节，落华芳草蒙茸。
过听松庵二首 其一
顾协（明代）

偶得读书暇，来寻野衲家。涧鸣凤乍起，山暝日初斜。

到树惊啼鸟，推窗见落霞。同游郑高士，坐石共分茶。
次韵答王宪佥宗吉
江源（明代）

登堂再拜鬓都丝，旧话方浓又别时。满目江花南浦赋，百年忠愤北门诗。

秋堂秉烛还疑梦，风雨兼程未谓迟。国计正劳当宁念，五羊归思敢先驰。
出门膏吾车
郑采（宋代）

出门膏吾车，欲登昆崙丘。昆崙在西极，我家东海头。

十步若九辍，邻巷亦阻修。况兹几万里，而乃复悠悠。

但当努其力，岁晏非所忧。闻道夕可死，圣谟实吾舟。
金丹诗四十八首
张继先（宋代）

人有金丹可返魂，常流迷道不知吞。
朱禽若启岩前地，白鹿须投海底门。
欲得必先调气马，由来宜急锁心猿。
善男善女寻真诀，莫把形容化土坟。
商山祠堂即事
窦常（唐代）

夺嫡心萌事可忧，四贤西笑暂安刘。

后王不敢论珪组，土偶人前枳树秋。
山园即事
马翮飞（清代）

曲径穿林口，层岩接石梯。到门青嶂合，坐客白云齐。

雨歇泉初响，花飞鸟自啼。向来耽野趣，何日遂深栖。
蛟峰先茔
邓林（宋代）

狞蛟蟠伏鬣封孤，云黯幽亭日向晡。
双柱千年翔化鹤，四山半夜泣於菟。
老天忍挫真英物，厚地甘埋大丈夫。
无计发潜空涕落，雨松霜柏照烟芜。
山居杂诗九十首
曹勋（宋代）

和靖骨已槁，后来欲无说。
细雨断魂句，妙处益清绝。
朅来客异县，篱落泠风月。
吟哦一字难，愧此枝下雪。
送曾直馆归宁泉州
徐铉（宋代）

常怜客子倦征岐，谁似曾郎得意归。
厅琐石渠封简册，手持仙桂拜庭闱。
舯横剑浦凌清濑，马过猿岩点翠微。
却笑辽东千岁鹤，下来空叹昔人非。
秋江鸥鹭图二首 其二
孙绪（明代）

共爱修翎占浅莎，鲈鱼荇带满晴波。谁知豢养樊笼处，不似江头野兴多。
宿玉箫宫
储嗣宗（唐代）

尘飞不到空，露湿翠微宫。鹤影石桥月，箫声松殿风。

绿毛辞世女，白发入壶翁。借问烧丹处，桃花几遍红。
读断江集
释宗泐（明代）

直上丹山撷凤纹，倒翻沧海取龙筋。携来世上无人识，散作青天五色云。
子开移居郊外
赵汝鐩（宋代）

数间低矮屋，不可以抬头。
嫌市尘埃浊，寻山泉石幽。
门松霜干古，窗竹露竿修。
办此一廛了，从今何所求。
熙宁祭风师五首 其四 亚、终献，酌献用《雍安》。
郊庙朝会歌辞（宋代）

栗栗坛坫，载是豆觞。醇烈氤氲，普荐芬芳。酌之维宜，献之维时。

民有报侑，灵用安之。
郊庙歌辞。享龙池乐章。第十章
裴璀（唐代）

乾坤启圣吐龙泉，泉水年年胜一年。始看鱼跃方成海，

即睹龙飞利在天。洲渚遥将银汉接，楼台直与紫微连。

休气荣光常不散，悬知此地是神仙。
春日小园即事十首
方回（元代）

小亭新筑赏天香，恍惚春风旧洛阳。
人道此翁畦菜手，元来亦解种姚黄。
真离会次韵
楼钥（宋代）

喜奉潘舆得退身，乌衣相会总情亲。
樽前正好醉千日，林下何妨见两人。
闲暇止应开口笑，谈谐尤称掇皮真。
夜归更作惊人语，舅氏从来笔有神。
苦热和袁应祥用韦苏州乔木生夏凉流云吐华月为题十小诗 其八
郭印（宋代）

中扃自清凉，穿凿多门户。神凝一气归，陋哉勤纳吐。
送友人入蜀
李白（唐代）

见说蚕丛路，崎岖不易行。
山从人面起，云傍马头生。
芳树笼秦栈，春流绕蜀城。
升沉应已定，不必问君平。
送珂书记游金陵
释元肇（宋代）

两度扣幽扃，知君无俗情。远抛孤屿碧，久住冷泉清。

吟骨瘦欲出，行囊贫得轻。天寒犹未返，贪看石头城。
杂体诗三十首 其一 古离别
江淹（南北朝）

远与君别者，乃至雁门关。黄云蔽千里，游子何时还。

送君如昨日，檐前露已团。不惜蕙草晚，所悲道里寒。

君在天一涯，妾身长别离。愿一见颜色，不异琼树枝。

菟丝及水萍，所寄终不移。
送闵山长入都
费锡璜（清代）

江浦柳堪折，故人初入燕。春风衣上软，寒日马头圆。

雨合清林色，晴分绿嶂烟。不忘尘外侣，应指海云边。
夏雨
陆游（宋代）

东风吹雨溪上来，北山出云以应之。
严州城中三日雨，朝暮点滴无休时。
向来秧底乾欲裂，白水漫漫俄盈陂。
豚肩覆豆巫醉饱，龙骨挂壁农遨嬉。
今年蚕麦收数倍，茧大如瓮麦两岐。
西成在眼又如此，还乡鼓腹歌淳熙。
怀藻姊书来询近况赋此代柬 其二
方芳佩（清代）

含毫每欲写相思，一纸离愁不自持。连月江山频入梦，经旬镫火罢谈诗。

浮云世态无今古，流水韶光感岁时。一语寄君应绝倒，此生竟为读书痴。
又再用韵和
赵汝腾（宋代）

后期采菊约新酬，笑指西风帽恋头。
陆羽久仙泉水在，紫芝何代寺峰留。
霞边野雾供吟啸，泽畔归鸿免叹愁。
愧乏登高能赋手，陪公后乘写清游。
示崇宁长老善资 其一
邹浩（宋代）

五色云中有和烟，天长地久祝斯年。太平一曲凭师唱，响彻乾坤万古传。
诉衷情
卢炳（宋代）

柴扉人寂草生畦。藤蔓乱萦篱。秋净楚天如水，云叶度墙低。

同把盏，且伸眉。对残晖。红茱笑捻，黄菊斜簪，恋饮忘归。
题石室并和澹庵 其五
释慧空（宋代）

要识停厨第一方，为空石廪著黄粱。明年便入岩中坐，五偈先来作定场。
和林和靖先生梅韵
胡铨（宋代）

瘦吟幽玩有余妍，更向高人独乐园。
无垢未应经露沐，不缁甯乐受尘昏。
春风自识明妃面，夜雨能清吏部魂。
插负胆瓶看更好，凛如明月荐雷樽。
天台石桥
包恢（宋代）

石桥龙行甲台山，吼雷喷雪透玉关。
石梁拟伦固未易，龙渊埒美犹良艰。
风神凛凛耸毛骨，如在天外非人间。
昔闻今见未曾有，游人何嗟行路难。
紫骝马
李白（唐代）

紫骝行且嘶，双翻碧玉蹄。
临流不肯渡，似惜锦障泥。
白雪关山远，黄云海戍迷。
挥鞭万里去，安得念春闺。
送彦立兄游太学以恩袍草色动为韵
王之道（宋代）

西风晓飞霜，猎猎吹征袍。
丁宁顾婢语，肯效儿女曹。
举鞭问长安，诗海今谁豪。
我欲从之游，痛饮歌离骚。
鹿伯可郎中园池杂咏·桂堂
楼钥（宋代）

芳树丛生庭砌间，高枝更许后来攀。
主人勿恋山中桂，招隐还应看小山。
霜天晓角·人影窗纱
蒋捷（宋代）

人影窗纱。是谁来折花。折则从他折去，知折去、向谁家。
檐牙。枝最佳。折时高折些。说与折花人道，须插向、鬓边斜。
早春十绝呈石湖
陈造（宋代）

倏看媚白破梅枝，更喜娇黄著柳丝。
春事斩新当客眼，可须山鸟报人知。
答余叔良和韵
辛弃疾（宋代）

东舍延朝爽，西林媚夕曛。
有生同扰扰，何路出纷纷。
暖日鹓鸾伴，空山鸟兽群。
本来同一致，休笑众人醺。
杭垣破后追悼管小异四首 其三
华蘅芳（清代）

屈指逢君日，论交未十年。如何数相见，遽尔隔重泉。

混迹梁溪市，幽栖邓尉巅。从今回首望，空有泪潸然。
廷试
夏竦（宋代）

殿上衮衣明日月，砚中旗影动龙蛇。
纵横礼乐三千字，独对丹墀日未斜。
海味
屈大均（明代）

海味沙螺美，河豚好在秋。白怜蚝粉嫩，黄爱蟹膏流。

鱼买多论斗，禾储少满篝。今年西潦苦，沙坦半无收。
菊花开日即重阳二首 其一
李纲（宋代）

南方气候殊，佳月即中秋。昨者月既望，萧萧风雨愁。

安得一轮玉，清光满溪楼。酌酒自起舞，与之相献酬。
春日野饮
葛立方（宋代）

十载干戈仅脱身，残年重作太平民。
杯铛有趣於中好，花柳无情分外春。
不远上元新甲子，肯将短笔怨庚寅。
从教蕙帐惊猿鹤，却欲重弹冠上尘。
浣溪沙 再同乔夫人郊行
王凤娴（明代）

曲径新篁野草香，随风闪闪蝶衣忙。柳绵飞堕点衣裳。

人在镜衣怜影瘦，燕翻波面舞春长。小桥古渡半斜阳。
新楼诗二十首。望海亭（在卧龙山顶上越中最高处）
李绅（唐代）

乌盈兔缺天涯迥，鹤背松梢拂槛低。湖镜坐隅看匣满，

海涛生处辨云齐。夕岚明灭江帆小，烟树苍茫客思迷。

萧索感心俱是梦，九天应共草萋萋。
和李子寿通判曾庆祖判院投赠喜雨口号八首
杨万里（宋代）

苏湖元以水为乡，春早偏欺润与常。
一雨忽来三昼夜，两公卷入八诗章。
送幼舆子之官澧浦慈利监税二首
杨万里（宋代）

素王开国道无臣，一牓春风放十人。
莫羡牓头年十八，旧春过了有新春。
寄鉴上人
左偃（唐代）

一从携手阻戈鋋，屈指如今已十年。

长记二林同宿夜，竹斋听雨共忘眠。
祈雨罢饮访立斋南塘用朱路教韵
曹伯启（元代）

南塘幽雅异尘中，一道荷香水面风。适意未容儿辈觉，开樽还喜故人同。

醉来俯仰无今古，时至荣枯有变通。此地无因驻清景，明朝忧旱欲成翁。
歌风台次韵
陈显曾（元代）

建议初辞灞上亭，指挥豪杰破名城。高台置酒传天语，故国蒙名罢岁征。

王气郁葱关树晓，霸图萧瑟楚云晴。良弓走狗知何补，空叹韩彭意未平。
象冈秋月
郑铭（明代）

辉辉朗月照横坡，风景其如此夜何。要识长官新政好，冈头深夜听弦歌。
寄别朱公美
金君卿（宋代）

三载乡坊义最亲，驱车还是走京尘。
虽无士会兼人智，犹有临歧赠策人。
和钱晋之绿云洞天韵
刘宰（宋代）

理乱幽人了不闻，扶疏绕舍绿成云。洞中不异人间世，一枕邯郸浪策勋。
一斛珠
刘学箕（宋代）

江头离席。晚潮双橹催行色。往来属玉双飞白。笑我多情，犹作未归客。
红尘奔走何时息。归心还似投林翼。角巾醉里从敧侧。独立东风，天际露岑碧。
道释六言二首
刘克庄（宋代）

萧衍老公苦行，舍身之举壮哉。
只怕侯丞相者，不许梁朝赎回。
病中书
蔡戡（宋代）

短褐颓然一病僧，支离瘦骨伴枯藤。
扫除习气嗟犹在，摆脱尘缘愧未能。
案上纵横堆药裹，箧中颠倒贮书縢。
青鞋布袜从兹始，试叩如来大小乘。
咏吕步舒诗
刘跂（宋代）

先生卵翼计平生，针芥相睽祸欲成。自是挥斤非妙手，郢人为质却无情。
和泉州施通判
陈宓（宋代）

物性由来易变迁，精金百炼始知坚。
相逢即可无佳语，有负殷勤见赠篇。
胡二十拜户部兼判度支
杨巨源（唐代）

清机果被公材挠，雄拜知承圣主恩。庙略已调天府实，

国征方觉地官尊。徒言玉节将分阃，定是沙堤欲到门。

为爱山前新卜第，不妨风月事琴樽。
汉铙歌十八首 其三 思悲翁
胡应麟（明代）

思悲翁，气结不能言。儿长翁为娶娶，思得奉晨昏，白头以团栾。

娶恶如豺狼，入门作灾患。牝翼鸣前庭，举室怆以烦。

知交各各缩舌，亲戚断往还。我有壶浆，翁饥不得餐。

我有裳衣，翁体不得完。思悲翁，气结不能言。我欲诉上帝，天门九重入以难。

我欲诉司命，司命徘徊以盘桓。念欲以高飞，无羽翰以负翁去。

体毛何摧残，不若城上乌反哺。翁残年，思悲翁，气结不能言。

安得天雨雹，霹雳震长夏。雷霆半空下，永永戒来者。
闰月二十一日作落梅花 其一
项安世（宋代）

十亩寒林一树梅，自妍自笑已堪哀。朝来更被风吹却，拟遣春从底处回。
临江仙（席上次韵韩文若）
叶梦得（宋代）

闻道安车来过我，百花未敢飘零。疾催弦管送杯行。五朝瞻旧老，挥尘听风生。

凤诏远从天上落，高堂燕喜初醒。莫言白发减风情。此时谁得似，饮罢却精明。
次韵顾子美见示久雨三首 其一
李纲（宋代）

一春常苦雨，入夏尚悭晴。云物频舒卷，轩窗乍晦明。

下田嗟涨溢，高岸惜颓倾。蔓草无情思，芟除又发生。
文峰讲行昏礼和起潜韵
钱时（宋代）

自是无人别是非，何曾此外更精微。
一门济济今成俗，政要回头悟指归。
和蒨桃
寇准（宋代）

将相功名终若何，不堪急景似奔梭。
人间万事何须问，且向樽前听艳歌。
忧患中哭沧江兄 其一
解缙（明代）

为忆螺陂字水西，兄为和墨我题诗。看山纵酒携宾客，此是平生得意时。
殿上闻杜鹃
楼钥（宋代）

衰晚三年侍玉墀，高梧又擢凤凰枝。
封章屡上未容去，更向殿头闻子规。
老来生计
白居易（唐代）

老来生计君看取，白日游行夜醉吟。陶令有田唯种黍，

邓家无醉不留金。人间荣耀因缘浅，林下幽闲气味深。

烦虑渐消虚白长，一年心胜一年心。
宿龟山次韵
陈子高（宋代）

潮回浪溅细沙倾，岸柳平波映眼明。桥接短亭连野迥，艇横长笛带风清。

迢迢翠草寒烟暝，隐隐疏林暮霭晴。遥见叠峰清浅黛，客心伤处碧云轻。
金
丁谓（宋代）

莫羡双南美，休贪九牧珍。
入怀宁让粟，攫市不防人。
越冶模良弼，燕台礼上宾。
徒夸满堂富，永胜一经贫。
落梅
施枢（宋代）

粉香销尽骨犹清，望断瑶台转有情。
便是百花无此分，看看事业到和羹。
游钟山和同寅潘应昌韵二首 其二
黄仲昭（明代）

我来抚景无穷思，安得长绳系曜灵。白鹭洲空潮自去，乌衣巷古燕还经。

六朝事业浮云尽，千载江山战血腥。圣代乾坤宁谧久，洗兵何用倒沧溟。
经严子陵钓台作四首
庞籍（宋代）

道闭宁濡足，时平亦括囊。
故人登世帝，清濑自吾乡。
渭叟非真钓，商奴是诈狂。
先生不可问，天外一鸾翔。
夜度娘
寇准（宋代）

烟波渺渺一千里，白苹香散东风起。日暮汀洲一望时，柔情不断如春水。
庭植惠雪菊严冬盛开
李光（宋代）

冷艳霜苞向日舒，移将小槛近阶除。应知海外冬无雪，留与寒儒夜映书。
忆江南·（一名望江南
李煜（五代）

（一名望江南、梦江南、江南好、梦江口、望江梅、
归塞北、谢秋娘、春去也）
多少恨，昨夜梦魂中。还似旧时游上苑，
车如流水马如龙。花月正春风。
多少泪，沾袖复横颐。心事莫将和泪滴，
凤笙休向月明吹。肠断更无疑。
闲梦远，南国正芳春。船上管弦江面绿，
满城飞絮混轻尘。愁杀看花人。
闲梦远，南国正清秋。千里江山寒色暮，
芦花深处泊孤舟。笛在月明楼。
醉中偶题
李若水（宋代）

小人拙直颇近真，放论动取儿曹嗔。
何似饮醇浇舌本，醉来卧唱江南春。
归雁
钱起（唐代）

潇湘何事等闲回，水碧沙明两岸苔。
二十五弦弹夜月，不胜清怨却飞来。
赵广安挽诗
魏了翁（宋代）

珪组曾分寄，经纶未究才。
冥心求己事，真气养玄胎。
月遽中河落，兰先白露摧。
若人嗟不淑，天意谓何哉。
述怀二十首 其六
何栻（清代）

自信才如腹背毛，不矜六翮负风高。倚门肮脏愁胡底，索米侏儒愧若曹。

豪舞强酬浑脱帽，新声终贱郁轮袍。时宜难合甘藏拙，南郭吹竽幸未逃。
坐放鹤亭
徐夜（明代）

巍然一屿水回环，想见高风物外闲。墓上梅开春又老，亭边鹤外客空还。

书无禅草逢当世，祠有名贤擅此山。占断西湖皆宋土，羡他生死太平间。
西江月（二月旦侍女兄游高斋）
李处全（宋代）

南国一分春色，东窗八面光风。女兄欢笑酒尊同。满眼儿孙群从。

但愿年愈百岁，何妨时醉千钟。朱颜绿发照青铜。要看如龙如凤。
游甘露寺憩后山亭子望大江
耿应庚（清代）

铁塔高临铁瓮城，天风浩浩送江声。古来文物南徐盛，眼底楼台北固横。

渔笛乱催新月上，海门遥束暮潮平。风流七百年间事，何处茅庵认净名。
途中阅曾运使所况文清集得四绝句寄之
赵蕃（宋代）

两贤堂下千竿竹，萧散风流政昔时。
何妨乞我一洒扫，不用文移只付诗。
登安阳城楼
孟浩然（唐代）

县城南面汉江流，江嶂开成南雍州。
才子乘春来骋望，群公暇日坐消忧。
楼台晚映青山郭，罗绮晴娇绿水洲。
向夕波摇明月动，更疑神女弄珠游。
和孔司封题蓬莱阁
孙昌龄（宋代）

突兀轩楹气象豪，使君携客共游遨。坐来面揖湖山胜，行处深腾日月高。

隐约壶中露蓬岛，分明海上涌金鳌。宜酬绝景频吟醉，况是东南暂拥旄。
会胡原道冯原辅溪饮
金涓（元代）

溪流一曲石为城，中有回澜分外清。金盏萦纡天上泛，玉盘宛转镜中行。

日高松影侵衣碎，风绽杨花落帽轻。我辈固知文字饮，凤笙龙管向谁鸣。
【中吕】粉蝶儿_骄马金鞭，
兰楚芳（元代）

骄马金鞭，自悠悠未尝心倦，正闲寻陌上花钿。过章台，临洛浦，闲可憎相
见。他恰正芳年，误沉埋舞裙歌扇。
【醉春风】螺髻绀云偏，蛾眉新月偃。樽前席上意相投，无半星儿显，显。
姿色儿娇羞，语音儿轻俊，小名儿伶便。
【迎仙客】诗酒坛，绮罗筵，他举瑶觞笑将红袖卷。不由咱不留情，刚推的
个酒量浅。似这般娇凤雏鸾，争奈教不锁黄金殿。
【石榴花】知他是怎生来天对付好姻缘，昼同坐夜同眠。桃腮携素手并香
肩，撒地腼腆。我索痛惜轻怜，常则是比翼鸟连理枝双飞燕，蜜和酥分外相偏。
一扎脚住定无移转，他兜的拴意马我索锁心猿。
【斗鹌鹑】他爱我那表正容端，我爱他那香娇玉软。你看他那云髻金钗，英
花翠钿，罗袜凌波底样儿浅，正少年。俺是那前世姻缘，非是今生偶然。
【上小楼】他纯一味温柔软善，无半点轻狂寒贱。常则是眼儿盼盼，脚儿尖
尖，越着他那意儿悬悬。若是天可怜，得两全，成合姻眷，尽今生称了心愿。
【幺】写情怀诗押便，闲嬉酬谭答禅。常记得那锦字机头，金缕声中，玉镜
台前。日暖风和，柳媚花浓，深沉庭院，看时节小红楼当家儿欢宴。
【满庭芳】初来时争着闲他锦缠，则为他那歌讴宛转，舞态翩跹。怜香心等
闲间难窑变，着我怎不垂涎。你看他那稳稳重重那些儿体面，你看他那安安详详
罪愆。似一个谪降下的玉天仙。
【耍孩儿】浮花浪蕊我也多曾见，不似这风流的业冤。似别人冷定热牙疼，
从今后烧好香祷告青天。则愿的有实诚口吐芝兰气，无亏缺心同碧月圆。我觑他
似那张丽华潘妃面，虽不得朝朝玉树，也能够步步金莲。
【一煞】得成合好味况，乍离别怎过遣。有一日那扁舟水顺帆如箭，我则索
盼长途日穷剩水残云外，你则索宿旅店肠断孤云落照边。我这般厮敬重偏心愿，
只除是无添和知音的子弟，能主张敬思的官员。
【二煞】有一日泪汪汪把我扶上马，哭啼啼懒下船。我不学儒业你也休习针
线，我便有那孙思邈千金方也医不可相思病，你便有那女娲氏五彩石也补不完离
恨天。彻上下思量遍，你似一个有实诚的离魂倩女，我似那数归期泣血的啼鹃。
【三煞】到别州城不问二三，那谎勤儿敢有万千。那厮每饿肚皮干牛粪无分
晓胡来缠，你也则索一杯闷酒樽前过，两叶愁眉时下展。称不的平生愿，你纵然
有那千般巧计，也则索权结姻缘。
【尾声】你若是不忘了旧日情，常思着往日的言。你不忘旧情鱼雁因风便，
你是必休辞惮江乡路儿远。
感事
李石（宋代）

近日江西将，常兵已骇闻。
不知蜂虿陈，敢抗虎貔军。
赠写御容妙善师
苏轼（宋代）

忆昔射策干先皇，珠帘翠幄分两厢。
紫衣中使下传诏，跪捧冉冉闻天香。
仰观眩晃目生晕，但见晓色开扶桑。
迎阳晚出步就坐，绛纱玉斧光照廊。
野人不识日月角，仿佛尚记重瞳光。
三年归来真一梦，桥山松桧凄风霜。
天容玉色谁敢画，老师古寺昼闭房。
梦中神授心有得，觉来信手笔已忘。
幅巾常服俨不动，孤臣入门涕自滂。
元老侑坐须眉古，虎臣立侍冠剑长。
平生惯写龙凤质，肯顾草间猿与獐。
都人踏破铁门限，黄金白璧空堆床。
尔来摹写亦到我，谓是先帝白发郎。
不须览镜坐自了，明年乞身归故乡。
句
靖康臣僚（宋代）

伊尹定归商社稷，霍光终作汉臣邻。
八月十五夜月二首
曾几（宋代）

云日晶荧固自佳，幽人有待至昏鸦。
远分岩际松枫树，复乱洲前芦荻花。
曳履商声怜此老，倚楼长笛问谁家。
霜螯玉柱姚江上，作意三年醉月华。
上元
陆游（宋代）

细细香尘暗六街，鱼鳞浅碧暮云开。
新妆褰幕全身见，误马随云一笑回。
酒酽顿忘风力峭，夜长犹恨漏声催。
京华旧侣雕零尽，短鬓成丝心未灰。
吊讷相次仲宣韵 其一
杨公远（宋代）

两字清忠帝衮褒，都缘稳把济川篙。后来诸老多成败，何似先生勇退高。
睡香花
张耒（宋代）

曾向庐山睡里闻，香风六断世间春。
窃花莫扑枝头蝶，惊觉南窗半梦人。
次韵舜选大夫客舍中秋
李弥逊（宋代）

命驾星郎独感时，兴随孤月到云涯。
当天飞镜空撩恨，永夜明云谩搅诗。
后阁深藏桃叶女，前驱须趁菊花期。
与君更卜东邻醉，放盏车轮又北驰。
卧佛寺
黄钺（明代）

残月澹无影，鸡鸣天欲曙。深谷藏招提，一径入云路。

古柏森两行，清香发朝露。我佛疲清梁，颇识卧中趣。

应怜尘世劳，半为黄粱误。风幡袅炉烟，散入桫椤树。
舟泊临清再集何无党宅钱受之赋长干行有风尘名士之叹感而和之
沈守正（明代）

柳条一夜侵朝霜，游子停舟促酒觞。何郎侠骨傲青女，典貂阑入少年场。

谷姬窈窕复容与，眼底眉前皆有语。缓拍吴歌三两声，雁叫寒飙蛩泣雨。

坐中闻之慨以慷，欲问不敢心摧藏。明朝解佩逢交甫，始知羞学画眉长。

更有小范来风前，黄鹄何不遂翻翩。王孙善赏徒善句，贾儿解妒不解怜。

绿珠巳堕翔风老，铜雀姑苏尽荒草。佳人何地不堪悲，古来壮士空怀抱。

我本天地不平人，长干读罢倍伤神。世间万事多如此，何况区区香粉身。
次韵刘簿观雪用东坡聚星堂韵禁体物语
方岳（宋代）

江皋黯黯飞云叶，淅沥破窗鸣急雪。
乱飘蜜洒寒正苦，低唱浅斟痴亦绝。
冻吟可但笔锋健，醒狂不觉屐齿折。
留连急景聊从容，俯仰幻尘空变灭。
舒眉一笑各云散，转眼百年如电掣。
风凝光眩眼欲花，酒带潮红脸生缬。
剧夸陶语何区区，等与谢吟争屑屑。
醉翁出令凡马空，坡老挥毫风燕瞥。
两公仙去各已久，一代风流尚谁说。
吸鲸今夕不可辞，醉中有句铮如铁。
别所知
李咸用（唐代）

有路有西东，天涯自恨同。却须深酌酒，况不比飘蓬。

帆冒新秋雨，鼓传微浪风。闰牵寒气早，何浦值宾鸿。
送骆泰入蜀省兄（别本作张光启）
苏平（明代）

回首鸰原感别离，远携书剑上巴西。
云深蜀魄呼名语，月冷猿声向客啼。
诸葛祠堂春草没，杜陵茅屋夕阳低。
相思亦有南来雁，莫道音书懒醉题。
斐园杂咏十一首 其十 琅玕沜
李云龙（明代）

森森万条玉，袅袅一溪烟。赠君谢客句，绿筱媚清涟。
初暑马上 其二
刘攽（宋代）

荆扉茅屋水平流，竹簟棋盘局未收。无用询他名与姓，忙閒有分不相投。
暮春寻终南柳处士
李端（唐代）

庞眉一居士，鹑服隐尧时。种豆初成亩，还丹旧日师。

入溪花径远，向岭鸟行迟。紫葛垂苔壁，青菰映柳丝。

偶来尘外事，暂与素心期。终恨游春客，同为岁月悲。
九月晦日作
陆游（宋代）

炊烟漠漠衡门寂，寒日昏昏倦鸟还。
数树丹枫映苍桧，天工解作范宽山。
幽谷泉
欧阳修（宋代）

踏石弄泉流，寻源入幽谷。
泉傍野人家，四面深篁竹。
溉稻满春畴，鸣渠遶茅屋。
生长饮泉甘，荫泉栽美木。
潺湲无春冬，日夜响山曲。
自言今白首，未惯逢朱毂。
顾我应可怪，每来听不足。
句
宋祁（宋代）

金衣瑞羽迎风展，琮栗仙杯压雾斜。
城南游览怀古
许宗鲁（明代）

杨柳今无渚，芙蓉旧有园。
请看蒿里地，即是乐游原。
还王编修诗卷
陈造（宋代）

奕奕长篇间短吟，子綦天籁伯牙琴。
几人不溺西昆体，老我亲聆正始音。
得宝浑惊探骊颔，换金当复售鸡林。
还诗正恐非子助，昼易忘饥夜易深。
菩萨蛮（春日呈安国舍人）
杨冠卿（宋代）

飞云障碧江天暮。杏花帘幕黄昏雨。翠袖怯春寒。有人愁倚阑。

天涯芳草路。目送征鸿去。人远玉关长。尺书难寄将。
钓矶怀古十章 其四 鲁人
杨杰（宋代）

好钓无如鲁国人，暗投香桂饵游鳞。谁知浅水鱼贪食，不待金钩翡翠纶。
登楼对雪二首 其二
张嵲（宋代）

朔风几夜相回薄，世路秪今多苦辛。擒寇可无悬瓠将，泛舟未许剡溪人。
复州道中二首 其二
王炎（宋代）

私喜归期近，天边更远游。士须尝险阻，吾敢恨淹留。

尘事蚁旋磨，浮名鱼中钩。春风桃李月，倚柂看东流。
月林草堂图 其一
钱杜（清代）

青天明月不可招，飞入君家草堂里。檐前一道秋河明，万树寒声落窗几。

村南村北人悄然，细路确荦穿溪田。白鹇引客入烟竹，拄杖敲门月中宿。
寄月山少监
黄庚（元代）

南北相望各一天，江湖久别思凄在。
迢遥道路三千里，倏然光阴五六年。
清节立朝君可羡，白头为客我堪邻。
折梅难寄江南信，惟有新诗数十篇。
和陶渊明饮酒诗
滕岑（宋代）

人性政自静，动者乃妄情。
纷纷相倾夺，富贵与功名。
形存神已亡，嗟汝难久生。
岂知旷士怀，古井波不惊。
醪酒辅吾体，不待金丹成。
偈倾一百三十三首
释法薰（宋代）

冷水点沸锅，舌头不出口。
可惜老岩头，慈悲成过咎。
杜山自遣
戴复古（宋代）

世事茫茫心事灰，众人争处我惊回。
闭门不管花开落，避俗唯通燕往来。
富贵在天求不得，光阴转地老相催。
平生任达陶元亮，千载神交共一杯。
隋末江东童谣
佚名（隋代）

江水保泠泠，杨柳何青青。人今正好乐，已复戍彭城。
句
杨亿（宋代）

独自凭阑干，衣襟生暮寒。
戊申年七夕五绝
刘筠（宋代）

琥车芝驾俨清秋，微雨侵宵助涕流。
人世莫嗟离恨苦，却应天上更悠悠。
游仙六首 其二
黎民表（明代）

濯足紫沂海，晞发朝阳阿。云车载玉女，皓齿扬清歌。

参差丽霄汉，玉辚隐相和。驾言憩玄圃，贻我琼树华。

光仪忽以逝，兹意成蹉跎。岧岧阆风岑，汎汎蒙汜波。

仙才谅非偶，浩叹将如何。
日用
林希逸（宋代）

赖得人间念已灰，省身克己问参回。事随缘法安排去，病向根源点检来。

布袜青鞋资懒散，笔床茶灶恣徘徊。偷忙不住提撕着，猛可投机亦俊哉。
花气
蔡见先（清代）

得閒缓步入芳丛，扑我吟怀是此中。深院春温天又午，小栏雨此日初烘。

海棠睡味三分足，豆蔻含情一点通。别有名花芗泽好，枕函边散粉脂风。
闻鸦喧忆亲述怀
杨淑贞（清代）

一乌树头集，群乌共喧呼。老者似爱怜，雏者如持扶。

老雏同依依，孝哉至性俱。物情尚如此，嗟我何其殊。

忆我将字日，亲悲泪欲枯。一旦远分离，千里阻程途。

荒城鱼雁杳，生我却如无。恨我不为男，背亲来事姑。

十五年瞬耳，亲容今何如。亲容日益衰，亲年日加诸。

亲容与亲年，追思忽嗟吁。感此物争鸣，诚哉不如乌。

三复《蓼莪》诗，叹息欲废书。
如归亭顺风
王安石（宋代）

春江窈窈来无地，飞帆浩浩穷天际。
朝天吴川夕霅溪，回首乔林吹岸荠。
柁师高卧自啸歌，戏彼挽舟行复止。
人生万事反衍多，道路後先能几何。
爱山楼歌
彭汝砺（宋代）

山隆然兮为屏，楼缥缈兮浮空。朝阳起兮辉辉，白云宿兮溶溶。

乔木兮阴阴，泉飞兮珑珑。花香兮春雨，鹤唳兮秋风。

企望焉兮徜徉，横四海兮无穷。气飘浮兮欲仙，嗟势利兮樊笼。

归去来兮何为，从公游兮山之中。
元日
吴锡畴（宋代）

寂寞柴门贺客疏，已输渐后饮屠苏。
花情柳思开新岁，竹简蒲团只故吾。
献楚有谁能辨玉，求齐正自不工竽。
朝来笑挽春风问，亦解重青两鬓无。
【越调】寨儿令　戒嫖荡
刘庭信（元代）

撅丁威凛凛，鸨儿恶哏哏，摇撼的个寨儿吸淋淋。着你遍体的的，冷汗浸浸，
手儿脚儿立钦钦。怕不出落着凤枕鸳衾，包藏着摘胆剜心。学调雏黄口岑，初
出帐小哥婪。怎当地，风月担儿沉。
没算当，不斟量，舒着乐心钻套项。今日东墙，明日西厢，着你当不过连珠
箭急三枪。鼻凹里抹上些砂糖，舌尖上送与些丁香。假若你便铜脊梁，者莫你是
铁肩膀。也擦磨成，风月担儿疮。
双寻蝎，两头蛇，比虔婆狠毒犹较些。若论蛇蝎，尚有潜蛰，不似你娘风
火性不曾绝。一觅的乱棒胡茄，只办的架扌鬲拦截。着你打罗的脚趔趄，推磨的
不宁贴，生压的风月担儿折。
沉点点，冷丁丁，铁套杆磨儿不甚轻。意里曾评，端的实曾，钱买不的半分
儿情。丽春园惯战的苏卿，识破了豫章城豹子双生。有新油来的红闷棍，恰撅下
的陷人坑，怎敢将风月担儿争？
搭扶定推磨杆，寻思了两三番，把郎君几曾是人也似看。只争不背上驮鞍，
口内衔环，脖项上把套头栓。咫尺的月缺花残，滴溜着枕剩衾寒。早回头寻个破
绽，没忽的得些空闲，荒撇下风月担儿走。
身子纤，话儿甜，曲躬躬半弯罗袜尖。统镘忄来タ，爱钱娘严，着你便积里
渐里病恹恹。肉鳔胶把虫只难粘，镩钩子将野味难ㄎ。火烧残桑木剑，水淹湿纸
糊锨，砍的这风月担儿两头尖。
初见咱。话儿搀，怎当他蜜钵也似口儿甜甘甘。短命那堪，妆点得缄，岩眉
淡扫月初三。乌云斜坠金簪，露栈胸半袒春衫。咱心中犹未敢，他赤紧的眼先
馋，不由人将风月担儿担。
拖汉精，陷人坑，纸汤瓶撞破个空藏瓶。可怜苏卿，不识双生，将一座太行
山错认做豫章城。柳隆卿引着火穷兵，俊撅丁劫着座空营，达达搜没半星，罟罟
翅赤零丁，舍性命把风月担儿争。
呆小姐，悔难迭，正撞着有钱的壁虱亻来。屎虼螂推车，饿老鸱拿蛇，甚的
是羊背皮马腰截？屁则声乐器刁决，颓厮财礼全别。精屁眼打响铁，披芦藤把
狗儿牵者，大拜门将风月担儿赊。
情意牵，使嫌钱，论风流几曾识窑变。一缕顽涎，几句狂言，又无三四只贩
茶船。俏冤家暗约虚传，狠虔婆实插昏拳。羊尾子相古弄，假意儿厮缠绵，急切
里到不的风月担儿边。
掂折了玉簪，摔碎了瑶琴，若提着娶呵我的碜。一去无音，那里荒淫，抛闪
我到如今。他咱行无意留心，咱他行白甚情深。则不如把花笺糊了线贴，裁罗帕
补了鸳衾，剪下的青丝发换了钢针。
知你下手迟，显的我负心痴，警巡院倒了墙贼见贼。各办心机，各使虚脾，
一个胜一个亏。爱钱娘不问高低，有情人岂辨虚实。将棠梨作醋梨，认王魁作冯
魁，得便宜翻做落便宜。
闷懊恼，自量度，千不合万不合我做的错。百媚千娆，末尾三稍，眼挫里吃
单交。羊触藩如漆如胶，鸡肋情难舍难抛。食之无肉，弃之有味。砖儿何厚？瓦
儿何薄？怎下的寻酸枣了甜桃？
夜未央，步回廊，春宵画堂更漏长。花压东墙，灯晃纱窗，和月下西厢。在
碧桃花下成双。胜芙蓉帐底乘凉。裙拖环佩响，风送麝兰香，荒拿住玉玎档。良
夜深，漏初沉，可人憎把咱别样禁。揉损衣襟，不藉寒衾，鸳枕上凤鸾吟。钏玲
珑摇响黄金，髻松斜坠琼簪。喘吁吁娇滴滴，香馥馥汗浸浸，的露滴牡丹心。
自清平镇游楼观五郡大秦延生仙游往返四日得
苏轼（宋代）

鸟噪猿呼昼闭门，寂寥谁识古皇尊。
青牛久已辞辕轭，白鹤时来访子孙。
山近朔风吹积雪，天寒落日淡孤村。
道人应怪游人众，汲尽阶前井水浑。
雨中观白莲一首
韦骧（宋代）

终日飘零酷暑平，白莲池上独含情。已怜莹洁添花色，更爱淋含打叶声。

宫女洗妆馀粉泽，水仙攲弁濯琼瑛。漫携玉盏衔冰酒，气味须教一等清。
偈三首 其三
释法成（宋代）

露柱将来作木杓，旁人不肯任从伊。木杓将来作露柱，撑天拄地也相宜。
和余方叔题傅材甫筠欲韵
陈文蔚（宋代）

一区投老将焉卜，扬雄草玄那可续，
何似山中种修竹，白驹皎皎人如玉。
山深九夏无炎溽，往来不着市廛足。
主人心地一泓渌，调高和寡阳春曲。
时闻樵歌起林麓，趺坐道人方闭目。
读书万里归妙瞩，等闲莫蹑巢由躅。
何妨春酒瓮头熟，便约幽人来卜贡。
伯夷清风千载肃，堪笑荒凉旧金谷。
清源山独行诸峰示同游诸子二首 其二
王慎中（明代）

人世多浮变，高山自苍然。因兹脩杖屦，暂得解徽缠。

白石无尘滓，青松有岁年。每逢偏逗历，佳处正难传。
雪梅香·秋宵不寐，枕上倚声
李岳瑞（清代）

凤城夕，萧萧木叶乱更筹。怅孤鸿心事，西风怨入高楼。

阆苑瑶华迟归鹤，画屏银烛待牵牛。暮云碧、汉浦盈盈，何路通舟。

欢游。渺无据，月地清寒，桂殿香留。故国平居，庾郎自此长愁。

桃叶殷勤渡江楫，玉箫迢递隔帘讴。回肠候、怕觑凉蟾，凝对秋眸。
简单宰二首
陈造（宋代）

缥缈云藏羽客庐，不妨寻胜小踟蹰。
鸱夷载酒莺花处，古锦囊诗簿领馀。
百和风轻吹欲醉，万山岚凝对凭虚，
谭间定笑衰慵客，竹屋高舂尚枕书。
吴苑对雨书怀次顾兰崖韵
赵函（清代）

茂苑风花又一时，可堪禅榻鬓如丝。百年乔木家徒在，几辈才人嫁已迟。

每到穷愁翻作达，便工词赋总詅痴。茫茫六合劳存问，太白间游小杜诗。
悼陈伯修殿院 其一
黄裳（宋代）

尘劳常共笑，匆遽忽相违。已失重归约，应无再见时。

短长前事定，来去几人知。阴籍更何累，惟馀身后悲。
游清潭吕资益蟠谷绝·蟠谷
刘过（宋代）

逶迤路逐惊蛇去，转盼不知身己高。
雪积万层山四合，碧油幢外有旌旄。
和周记室从驾晓发合璧宫
李峤（唐代）

濯龙春苑曙，翠凤晓旗舒。野色开烟后，山光澹月馀。

风长笳响咽，川迥骑行疏。珠履陪仙驾，金声振属车。
鼓笛令
黄庭坚（宋代）

见来便觉情于我。厮守著、新来好过。人道他家有婆婆。与一口、管教{尸豕}磨。

副靖传语木大。鼓儿里、且打一和。更有些儿得处啰。烧沙糖、香药添和。
癸酉元日
吴锡畴（宋代）

一声爆竹又惊春，荼垒中间写此心。
忽忽行年周六甲，便便痴腹拟三壬。
酒泉郡里宁甘饮，饭颗山头尚苦吟。
强健得閒元是福，何妨终老住云林。
喜雨呈安国
张栻（宋代）

凉生椽笔试乌丝，妙语便作星斗垂。
我亦小窗无一事，细倾新酒和公诗。
和五羊萧鸾赓老者
黄公辅（明代）

星辉南极祥光远，八十优游矍铄翁。珠海轻疑浮舞鹤，蓬莱深处卧湫龙。

欣承白雪来情重，伫看庭兰暮景浓。化国风光归老隐，任闲啸傲五羊东。
步院前溪水
丘葵（宋代）

偶出山门去，乘凉步浅沙。
溪流备略彴，岸沫水槎枒。
野拓天围大，风吹日脚科。
吟成无与语，独立数归鸦。
十僧诗和曾子唯 其十 发僧
黎景义（明代）

自得真如湛，何须尽刬章。紫衣同取次，青鬓异寻常。

洗钵游嵩径，鸣钟爇柏芗。莫疑非释性，烦恼已相忘。
和刘原甫白鹦鹉
梅尧臣（宋代）

能言异国鸟，来与舶帆飘。
尝过西王母，曾殊北海鳐。
雪衣应不忌，陇客幸相饶。
因忆祢处士，旧洲兰蕙凋。
秋胡妻
黄庚（元代）

陌上桑叶稀，家中蚕正饥。
妾心知采桑，安知使君谁。
结发为人妇，几年守空帏。
妇义不移天，黄金欲何为。
老姑倚门久，不待盈筐归。
为妾谢使君，风化关庭闱。
六州歌头（江都）
汪元量（宋代）

绿芜城上，怀古恨依依。淮山碎。江波逝。昔人非。今人悲。惆怅隋天子。锦帆里。环朱履。丛香绮。展旌旗。荡涟漪。击鼓挝金，拥琼璈玉吹。恣意游嫱。斜日晖晖。乱莺啼。

销魂此际。君臣醉。貔貅弊。事如飞。山河坠。烟尘起。风凄凄。雨霏霏。草木皆垂泪。家国弃。意忘归。笙歌地。欢娱地。尽荒畦。惟有当时皓月，依然挂、杨柳青枝。听堤边渔叟，一笛醉中吹。兴废谁知。
村居杂咏 其一
陈维嵋（清代）

依依墟落里，作息皆农家。柴门闹鹅鸭，园场种桑麻。

鸡犬各闹闹，风俗非浮夸。沿门水一湾，碧树漾明霞。

时见钓鱼者，持竿来日斜。予亦忘机人，对之乐无涯。
雨中过颜东郊五首 其一
孙承恩（明代）

阴霾幕四野，密雨纷如丝。扁舟何所适，野人有深期。

我兴良自佳，仆夫苦淋漓。壶觞杂饤饾，草草随所携。

同行二三子，聊与斟酌之。乐事苦不全，夙言每乖暌。

有怀渺难招，怅然起遐思。
古剑歌
赵汝燧（宋代）

洞庭吞天天无风，月印一镜星涵空。波心千丈光五色，渔人啧啧疑垂虹。

睨而视之寂不见，举网下罩追遗踪。须臾雷轰怒涛吼，鼓荡六合雰溟濛。

所得非鱼亦非龙，炯然三尺贯当中。肉销骨立精气融，铿鍧其声韬其锋。

越砥稍稍加磨砻，壮士见之肝胆雄。雷焕已死不可起，有谁解识斗间气。

人疑龙泉或太阿，万古凡剑空一洗。倚楼西北望边城，连月亘天烽火明。

隐忧枕上思请缨，夜半跃鞘床头鸣。梦中见告若有神，吾价岂但直百金，吾勇岂但敌一人。

知君素有击楫中流心，誓当助君报国万里清胡尘。
临江仙·陇首云收天色暮
佚名（宋代）

陇首云收天色暮，寒光射月初开。崑荆山玉莫疑猜。琳琅疑此开，仙子不红腮。丽质霜裾真性雅，馀香暗送人来。乱将碎玉缀枝排。雪中寻不见，青萼辨奇才。
田家
欧阳衮（唐代）

黯黯日将夕，牛羊村外来。岩阿青气发，篱落杏花开。

草木应初感，鶬鹒亦已催。晚间春作好，行乐不须猜。
劝农同幕皆预即事四绝
陈杰（宋代）

风卷冈头似怒雷，晓来驱我上崔嵬。
斗牛尽是登临处，到得清明却不来。
湖山秋霁图图有鸿雁乌鸦竹木为吴太守作
郑亮（宋代）

太湖潋滟浮晴玉，芦荻河洲秋蔌蔌。悬崖崒嵂黛蛾森，群雁盘翔下平陆。

瑶天捲云碧于镜，山空水阔横秋影。玉笔峰前铁画书，白榆川上金蛇阵。

哀乌冥冥破昏碧，寒声带暝相呼急。兰室银釭融冷光，佳人半掩罗襦泣。

小奴有警相依眠，野人缯缴今悄然。梦回边塞三更月，魂逐衡阳万里天。

栖栖有恨谁教省，啄者自啄饮自饮。南国原田菰米稀，洞庭渚泽烟波冷。

学渊老仙鹤骨清，修筠落木多秋情。夕阳树杪散馀绮，归鸟欲宿哑哑鸣。

尔乌已托一枝安，征鸿暂喜平柯宽。明日飞骞九逵上，请看仪羽天朝端。
颂古六十二首 其四十一
释清远（宋代）

春来依旧一枝枝，同地同天道不疑。未彻之言人莫问，令余特地笑嘻嘻。
送郭诚思归华下
韩元吉（宋代）

忘怀物外且如愚，何事劳精据槁梧。
以马喻马即非马，数舆无舆方得舆。
莫执斧斤过栎社，懒施几席向蘧庐。
好归玉秀峰前座，闲看晴云自卷舒。
不寐
盛徵玙（清代）

支枕不成寐，枯镫一穗明。风声收草阁，雪意聚江城。

兀兀残年逼，茫茫独客惊。如何今夕酒，无计戢愁兵。
秋圃
杨万里（宋代）

何处秋深好，山林处士家。
青霜红碧树，白露紫黄花。
一熟雠频雨，朝晴祷暮霞。
连霄眠不著，犹自爱新茶。
感事二首
张嵲（宋代）

西山一丸药，终当持遗亲。
奈何嗜利者，藉口托爱君。
太真绝袖去，中兴为名臣。
功业竟谁归，老妪终苦辛。
大恩竟不报，初无乌鹊仁。
姚起居赴两浙转运
杨亿（宋代）

吴会商功利，蓬邱辍史臣。
同僚供祖帐，属郡望行尘。
富国催流供，编年废获麟。
橐鞬二千石，襦袴几州人。
名姓丹台籍，封疆析木津。
片言空犴狱，密启到钩陈。
且运方船粟，初尝千里蒪。
江山助诗思，新咏掩汀蘋。
句
苏洵（宋代）

谈诗究乎而。
园中海棠盛开招静专从妹小饮
曾懿（清代）

几日春阴浓，海棠睡已足。和风洒然来，花气蒸入幕。

开帘惜无香，秾艳早夺目。绛萼含葳蕤，清影颤扑簌。

宛如红霞红，不枉绿章绿。容颜本无偶，观者苦多俗。

幸有故人来，相与诉衷曲。握手谈新诗，开樽倒金谷。

对此良辰景，惟有醉醽醁。君醉傥欲眠，抱此花魂宿。
饯梅
吴惟信（宋代）

半逐清流半委尘，残花枝上又纷纷。晚来犹自东风恶，吹得幽香满涧云。
过卢生祠作
黄绍箕（清代）

河朔英宗妙少年，津梁未倦遂超然。《霓裳》法曲《升仙颂》，虚拟《凌云》亦可怜。
再赋弈棋五首 其一
洪炎（宋代）

荆璞玉为子，井文楸作枰。有求惟别墅，不喜得宣城。

跕跕飞鸢堕，丁丁伐木声。破愁逢一笑，无地著亏成。
【正宫】叨叨令
周文质（元代）

自叹
筑墙的曾入高宗梦，钓鱼的也应飞熊梦。受贫的是个凄凉梦，做官的是个荣华梦。笑煞人也末歌，笑煞人也末哥，梦中又说人间梦。
去年今日题诗处，佳人才子相逢处。世间多少伤心处，人面不知归何处。望不见也末哥，望不见也末哥，绿窗空对花深处。
四景
春寻芳竹坞花溪边醉，夏乘舟柳岸莲塘上醉，秋登高菊径枫林下醉，冬藏钩暖阁红炉前醉。快活也末哥，快活也末哥，四时风月皆宜醉。
桃花开院宇中欢欢喜喜醉，芰荷香池沼边朝朝日日醉，金菊浓篱落畔醺醺沉沉醉，蜡梅芳庾岭前来来往往醉。醉来也末哥，醉来也末哥，醉儿醒醒儿醉。
失题
呜呀呀寒雁空中叫，扑冬冬禁鼓楼头报，淅零零疏雨窗间哨，吉丁当铁马檐前闹。睡不著也末哥，睡不著也末哥，纵然有梦还惊觉。
悲秋
叮叮噹噹铁马儿乞留玎琅闹，啾啾唧唧促织依柔依然叫，滴滴点点细雨儿淅零淅留哨，潇潇洒洒梧叶儿失流疏剌落。睡不著也末哥，睡不著也末哥，孤孤另另单枕上迷彪模登靠。
颂石头和尚草庵歌
释印肃（宋代）

结草为庵莫生退，百鸟衔花也不来。
花开还被风吹落，不得春风花不开。
李白祠堂 其一
孔平仲（宋代）

洒落风标真谪仙，精神犹恐笔难传。文章若出斯人手，壮浪雄豪一自然。
日高
李商隐（唐代）

镀环故锦縻轻拖，玉𥫽不动便门锁。
水精眠梦是何人？栏药日高红髲𩭝。
飞香上云春诉天，云梯十二门九关。
轻身灭影何可望， 粉蛾帖死屏风上。
山房
陆游（宋代）

何处合题诗，山房病起时。
晨光鸟先觉，春信柳偏知。
陋学勤何益？虚名悔可追。
布衾新絮暖，惟与睡相宜。
登六和塔绝顶同宋茗香王柳村
石钧（清代）

群山断江岸，一塔凌青冥。登临不知疲，写我万古情。

盘纡遍凭阑，周览越国形。山川势相逼，三折江流清。

隔江望会稽，南镇趋百灵。大哉神禹力，胼胝安苍生。

回头富春山，垂钓留客星。高台俯江泛，旷代传清名。

男儿审出处，身重五岳轻。浩歌心悲凉，云气忽纵横。

海色含古愁，何能见蓬瀛。但闻丘墓间，白杨多悲声。
林文节
岳珂（宋代）

公以好古兼博识，固宜著声于翰墨。予观此帖，实在京师之定力，是时盖初扫元祐之迹。

使其不为三子之累，则后日之笔当不至于轻掷也。
鸂鶒
宋庠（宋代）

曲浦江湖漾，文禽伊洛飞。
爱寻芳蓼去，更伴晚霞归。
露溽金翘润，菰香锦臆肥。
主人真赏厚，慎勿去郊扉。
游滁山二十咏 其四 欧门桥却却望
郭之奇（明代）

峰回路转尽繁阴，独立萧然见古心。为问诸宾从太守，何如禽鸟乐山林。